b'\n_START_ARTICLE_\nVetopuhallin\n_START_PARAGRAPH_\nVetopuhallin on h\xc3\xb6yryveturin nokikaapissa oleva metallinen, yl\xc3\xb6sp\xc3\xa4in kapeneva  putki jonka alap\xc3\xa4\xc3\xa4h\xc3\xa4n on sijoitettu sylinterien poistoh\xc3\xb6yryputkien p\xc3\xa4\xc3\xa4t._NEWLINE_Putken yl\xc3\xa4puolella on suoraan savupiippuun johtava, hiukan v\xc3\xa4ljempi metalliputkesta tehty niin ik\xc3\xa4\xc3\xa4n yl\xc3\xb6sp\xc3\xa4in kapeneva vetosuppilo. N\xc3\xa4iden putkien v\xc3\xa4lill\xc3\xa4 on tarkkaan mitattu aukko. Poistoh\xc3\xb6yry kohoaa paineen johdosta pitkin putkea ja edelleen vetosuppiloon ja savupiipusta ulos eli pienimm\xc3\xa4n vastuksen tiet\xc3\xa4, mutta koska kavennus lis\xc3\xa4\xc3\xa4 vastusta niin virtausnopeus nousee ja t\xc3\xa4ten ns. ejektori-ilmi\xc3\xb6n johdosta syntyv\xc3\xa4 veto pyrkii muodostamaan nokikaappiin tyhji\xc3\xb6t\xc3\xa4 joka puolestaan s\xc3\xa4\xc3\xa4telee tuliputkien vetoa suurin piirtein itsetoimivasti poistuvan h\xc3\xb6yryn m\xc3\xa4\xc3\xa4r\xc3\xa4n eli k\xc3\xa4ytt\xc3\xb6tarpeen mukaan. _NEWLINE_Tussahtelevat \xc3\xa4\xc3\xa4net, jotka kuuluvat h\xc3\xb6yryveturin l\xc3\xa4htiess\xc3\xa4 liikkeelle ovat juuri vetopuhaltimen poistoh\xc3\xb6yrypurkauksia. Ne saavat vaihtelevan kaikupohjan nokikaapista ja savupiipusta, mik\xc3\xa4 piippujen eri tavoin kulumalla muotoutuneista sisuksista johtuen aiheuttaa osaltaan sen, ett\xc3\xa4 jokaisen h\xc3\xb6yryveturin \xc3\xa4\xc3\xa4ni on yksil\xc3\xb6llinen._NEWLINE_Koska j\xc3\xa4rjestelm\xc3\xa4 toimii vain valtaventtiilin auki ollessa, on olemassa my\xc3\xb6s h\xc3\xb6yryll\xc3\xa4 toimiva k\xc3\xa4siohjauksinen apulietsoin eli sutari jolla vetoa voidaan lis\xc3\xa4t\xc3\xa4 my\xc3\xb6s veturin seistess\xc3\xa4, mik\xc3\xa4 on tarpeen mm. rakennettaessa tulipes\xc3\xa4llist\xc3\xa4 liikkeelle l\xc3\xa4ht\xc3\xb6\xc3\xa4 varten.'